1924-1933 – abc-vennerne
1928 blev et stort år for dansk cykelsport med stribevis af medaljer ved VM og OL. ABC fik også sin del af glansen, idet Orla Jørgensen (der året forinden var kommet til ABC fra Lyngby) var med til at vinde olympisk guld ved legene i Amsterdam i holdkonkurrencen i forbindelse med det individuelle landevejsløb. Holdkonkurrencen afgjordes på grundlag af tiderne fra de tre bedste ryttere fra hver nation. Dansk cykelsports suveræne topfigur i perioden, Henry Hansen fra DCR, vandt løbet, næsten otte minutter foran englænderen Southall på 2. pladsen. Leo Nielsen blev nr. 7 og Orla Jørgensen nr. 26 og det rakte til guldet.
Orla Jørgensen tegnede sig i 1928 også for en sejr i klassikeren Fyen Rundt.
De danske guldvindere fra OL i Amsterdam 1928 hyldes på Ordrupbanen, fra venstre Leo Nielsen, Orla Jørgensen fra ABC og den olympiske mester Henry Hansen.
ABC’s Skærsommerløb, der havde været kørt siden 1898, erstattedes i 1928 af ABC’s Semperløb (ikke at forveksle med det senere Simperløb). Semper var et cykelmærke og sponsorering var nu kommet ind i cykelsporten. Løbet fik en værdig vinder i den olympiske mester Henry Hansen.
I 1928 valgtes Cornelius Andersen for anden gang til formand for ABC. Han havde været formand første gang i 1921 til 1923, men han anden periode blev markant længere. I 21 år, frem til 1949, var han klubbens formand, og det var i den periode at ikke blot ABC men også en god del af dansk cykelsport, der blev styret fra den berømte cigarforretning i Istedgade 43. Onkel var nemlig også distriktsformand i 24 år 1935 – 1959.
Og minsandten om ikke den hæderkronede klub ABC i jubelåret 1928 måtte lide den tort at blive midlertidigt ekskluderet af unionen fordi man – på trods af forbud – afviklede et landevejsløb med 30 meter afstand, som man kendte det fra Sverige. Alle danske landevejsløb kørtes dengang kørtes med enkeltstart, og ideen med 30 meter reglen var, at man ikke måtte tage pace af eller gå på skift med ryttere, man var blevet indhentet af. En i princippet sportsligt fair regel, som også senere skulle vinde indpas i danske enkeltstartsløb.
En ny stjerne dukkede op i ABC i 1929. Navnet var Frode Sørensen og det varede ikke længe før han også var en af Danmarks førende landevejsryttere. Han vandt i 1929 som 17-årig Politikens ”De Unges Cykelløb”. Allerede to år efter, i 1931 vandt han den første af sine i alt fem DM-titler på landevej (1931, 1932, 1935, 1936 og 1938).
I 1932 i Los Angeles bidrog Frode Sørensen som bedste dansker med en 5. plads i det olympiske landevejsløb kraftigt til, at Danmark vandt sølv i holdkonkurrencen. Leo Nielsen (der også kørte for ABC) blev nr. 9 og veteranen Henry Hansen nr. 13.
Med 1930’erne begyndte en sand guldalder for ABC. Efter Frode Sørensen i 1932, var det Werner Grundahl Hansens tur til at slå igennem i 1933. Han sørgede for at hente det tredje DM i træk hjem til ABC og i samme løb blev endnu et nyt ABC-navn, Tage Møller, nr. 3.
abc.18942019-04-06T16:37:45+01:00